作者:元結
標題:二風詩：治風詩五篇：至勞
內容:（古有勞王，能執勞儉以大功業，故為《至勞》之詩三章六韻二十四句）至哉勤績，不盈不延；誰能頌之，我請頌焉。於戲勞王，勤亦何極；濟爾九土，山川溝洫。至哉儉德，不豐不敷；誰能頌之，我請頌夫。於戲勞王，儉亦何深；戒爾萬代，奢侈荒淫。至哉茂功，不升不圮；誰能頌之，我請頌矣。於戲勞王，功亦何大；去爾兆庶，洪湮災害。